## Pravilnik o uvjetima i načinu korištenja sredstava za kreditiranje razvitka i obnove poljoprivrede

### NN 55/1999 (2.6.1999.), Pravilnik o uvjetima i načinu korištenja sredstava za kreditiranje razvitka i obnove poljoprivrede

# MINISTARSTVO POLJOPRIVREDE I ŠUMARSTVA I MINISTARSTVO FINANCIJA

Na temelju Odluke o osnivanju Posebnog računa za kreditiranje
razvitka i obnove poljoprivrede (»Narodne novine« br.
54/96), ministar poljoprivrede i šumarstva i ministar financija
donose

## PRAVILNIK

### O UVJETIMA I NAČINU KORIŠTENJA SREDSTAVA ZA KREDITIRANJE RAZVITKA I OBNOVE POLJOPRIVREDE

Članak 1.

Ovim Pravilnikom propisuju se uvjeti i način korištenja,
kriterij i namjene sredstava za kreditiranje razvitka i obnove
poljoprivrede s posebnog računa u okviru Državnog
proračuna (razdjel 060 - Ministarstvo poljoprivrede i šumarstva).

Članak 2.

Sredstva Posebnog računa koristit će se kao sredstva
za kreditiranje razvojnih programa i programa obnove poljoprivrede
Republike Hrvatske.

Članak 3.

Pravo korištenja sredstava iz članka 2. ovog Pravilnika
imaju fizičke i pravne osobe vlasnici i korisnici poljoprivrednog
zemljišta i gospodarskih objekata koje se bave poljoprivrednom
proizvodnjom s prebivalištem odnosno sjedištem u Republici
Hrvatskoj i koji udovoljavaju uvjetima iz ovog Pravilnika.

Članak 4.

U slučaju potrebe za financiranjem interventnih mjera u
poljoprivredi koje poduzima Vlada Republike Hrvatske i Ministarstvo
poljoprivrede i šumarstva, raspoloživa neiskorištena
sredstva Fonda, na prijedlog ministra poljoprivrede i šumarstva
mogu se usmjeriti za financiranje tih interventnih mjera u obliku
kratkoročnih posudbi. Kratkoročna posudba mora biti
osigurana mjenicom i vraćena u istoj kalendarskoj godini.

Kamatna stopa za kratkoročnu posudbu iz stavka 1. ovog
članka utvrđuje se u visini eskontne stope uvećane
za jedan postotni poen.

Članak 5.

Sredstvima iz članka 2. ovog Pravilnika kreditirat će
se sljedeće namjene:

a) Stočarska proizvodnja (stoka iz domaćeg uzgoja):

1. proizvodnja mlijeka;

2. proizvodnja mesa;

3. proizvodnja rasplodne stoke;

4. proizvodnja jaja i meda.

b) Voćarstvo, vinogradarstvo i vrtlarstvo:

1. proizvodnja jabučastog, koštičavog, jagodičastog
i jezgričavog voća;

2. proizvodnja južnog voća;

3. proizvodnja vinskog i stolnog grožđa;

4. proizvodnja povrća na otvorenom i zatvorenom prostoru;

5. sjemenarstvo te rasadničarska proizvodnja

c) Akvakultura

d) Poljoprivredna oprema

e) Prerada poljoprivrednih proizvoda (mali prerađivački
kapaciteti).

Članak 6.

Učešće sredstava kredita u predračunskoj
vrijednosti programa može iznositi:

1. za nabavu rasplodne stoke do 100%;

2. za sve ostale namjene do 80%.

Učešće sredstava kredita na područjima
posebne državne skrbi Republike Hrvatske može iznositi
do 100% u predračunskoj vrijednosti programa.

Minimalni iznos kredita koji se može odobriti iznosi 15.000
kuna.

Članak 7.

Krediti se odobravaju s rokom otplate za sljedeće namjene:

1. na nabavu osnovnog stada u govedarstvu, svinjogojstvu, ovčarstvu
i kozarstvu 3 godine;

2. za nabavu osnovnog stada u konjogojstvu 5 godina;

3. za uzgoj junica 2 godine, za uzgoj nazimica 1 godina;

4. za nabavu osnovnog jata u peradarstvu 1 godina;

5. za ulaganje u pčelarstvu 4 godine;

6. za nabavu osnovnog stada kunića i krznaša 2 godine;

7. za nabavu opreme i građevinske radove 5 godina;

8. za dugogodišnje nasade 5 godina, za ostale nasade 2 godine;

9. za akvakulturu 5 godina;

10. za programe prerade poljoprivrednih proizvoda 5 godina.

Krediti se odobravaju s jednokratnom otplatom za sljedeće
namjene:

1. za tov svinja;

2. za tov junadi.

Razdoblje počeka za proizvodnju mlijeka u govedarstvu i
dugogodišnje nasade iznosi 3 godine, za tov svinja 6 mjeseci,
za tov junadi 10 mjeseci, za uzgoj nazimica 1 godina, a za sve
ostale namjene iznosi 2 godine.

Razdoblje počeka dodaje se na gore navedene rokove otplate.

Članak 8.

Kamatna stopa utvrđuje se u visini 6% godišnje, osim
za područja posebne državne skrbi Republike Hrvatske
gdje iznosi 4% godišnje.

Kamata za vrijeme korištenja kredita i razdoblje počeka
obračunava se u visini redovne kamate, dodaje iznosu iskorištenog
kredita te zajedno čine osnovicu za utvrđivanje anuiteta.

Zatezna kamata za dospjele, a nenaplaćene obveze po kreditu
obračunavat će se u visini zakonom propisane.

Kredit za tov stoke vraća se jednokratno. Za sve ostale
namjene kredit se vraća u polugodišnjim anuitetima,
a prenosi u otplatu 6 (šest) mjeseci prije dospijeća
prvog anuiteta.

Članak 9.

Ukoliko program predviđa više namjena ulaganja, Ministarstvo
poljoprivrede i šumarstva (dalje: Ministarstvo) odredit će
rokove i uvjete prema pretežitoj namjeni ulaganja iz programa.

Krajnji rok za korištenje kredita je 3 (tri) mjeseca, a u
iznimnim slučajevima i duže, u ovisnosti od dinamike
ulaganja.

Članak 10.

Za pojedine programe Ministarstvo će utvrditi cjenik određenih
sastavnica ulaganja (nabava rasplodne stoke, podizanje dugogodišnjih
nasada i dr.), što će biti jedan od kriterija za pribavljanje
mišljenja Hrvatskog zavoda za poljoprivrednu savjetodavnu
službu.

Članak 11.

Zahtjev za odobrenje kredita podnosi se Ministarstvu putem ovlaštene
poslovne banke.

Članak 12.

Uz zahtjev za odobrenje kredita obvezno je priložiti:

I Fizičke osobe:

1. troškovnik, a za ulaganje čija je predračunska
vrijednost veća od 150.000,00 kn investicijski elaborat;

2. dokaz o vlasništvu odnosno korištenju zemljišta;

3. mišljenje Hrvatskog zavoda za poljoprivrednu savjetodavnu
službu o opravdanosti traženog ulaganja;

4. hrvatski branitelji koji su u postrojbama proveli najmanje
3 (tri) mjeseca potvrdu nadležnog Ureda za obranu.

II Pravne osobe:

1. investicijski elaborat;

2. dokaz o vlasništvu odnosno korištenju zemljišta;

3. bilancu i račun dobiti i gubitka, BON-1 i BON-2;

4. izvod iz registra ovjeren po nadležnom trgovačkom
sudu;

5. mišljenje Ureda za gospodarstvo o opravdanosti traženog
ulaganja.

Fizičke i pravne osobe koje obavljaju ili će obavljati
poljoprivrednu djelatnost na području posebne državne
skrbi uz zahtjev za kredit obvezno prilažu:

1. izjavu da će odobreni kredit namjenski iskoristiti na
području posebne državne skrbi;

2. potvrdu nadležnog tijela da je područje iz prethodne
točke područje posebne državne skrbi.

Nepotpuni zahtjevi neće se razmatrati.

Članak 13.

Odluku o odobrenju kredita donosi Vijeće za financiranje
razvitka poljoprivrede.

Ministarstvo će sklopiti ugovor s poslovnom bankom o obavljanju
poslova za korištenje sredstava iz članka 2. ovog
Pravilnika.

Na osnovi odluke Vijeća o odobrenju kredita, ovlaštena
poslovna banka, koja je sklopila ugovor o obavljanju poslova u
ime i za račun s Ministarstvom poljoprivrede i šumarstva,
s korisnikom kredita zaključuje ugovor o kreditu.

Članak 14.

Korisnik kredita kod zaključivanja ugovora o kreditu prilaže:

*A Dokumente za sklapanje ugovora:*

I. Fizičke osobe:

1. osobnu iskaznicu;

2. dokaz o vlasništvu nekretnina.

II. Pravne osobe:

1. izvod iz registra ovjeren po nadležnom trgovačkom
sudu;

2. odluku uprave o prihvatu kreditnog zaduženja;

3. potpisni karton ovjeren po nadležnoj službi za platni
promet;

4. šifru djelatnosti i matični broj subjekta.

*B Instrumente za osiguranje vraćanja kredita:*

I. Fizičke osobe:

1. izvadak iz zemljišne knjige na kojem ne postoji teret,
za provedbu založnog prava na nekretnine u korist Ministarstva
te procjenu vrijednosti nekretnine na koju se stavlja hipoteka
za iznose kredita veće od 40.000 kuna. Za kredite čiji
iznos je manji od 40.000 kuna ne provodi se založno pravo.

2. (četiri) bianco mjenice potpisane od korisnika kredita,
solidarnog dužnika i 2 (dva) jamca. Solidarni dužnik
i oba jamca moraju biti u radnom odnosu ili registrirani poljoprivrednici.

II. Pravne osobe:

1. solidarno i neopozivo jamstvo poslovne banke s izjavom »na
prvi poziv« u korist Ministarstva s važnošću
do konačne otplate kredita zajedno sa sporednim potraživanjima
ili založno pravo na nekretnine;

2. mjenice korisnika kredita

Za fizičke i pravne osobe, iz stavka 1. ovog članka,
koje nisu u mogućnosti osigurati uknjižbu založnog
prava (hipoteke) na vlastitim nekretninama u korist Republike
Hrvatske - Ministarstva poljoprivrede i šumarstva, a kreditna
sredstva ulažu na područje posebne državne skrbi
odnosno područje obnove, definirano Zakonom o područjima
posebne državne skrbi odnosno Zakonom o obnovi, kao instrument
za osiguranje vraćanja kredita prihvaća se jamstvo
Hrvatske garancijske agencije.

Članak 15.

Korisnik kredita mora pružiti dokaze o osiguranju ukupnih
sredstava do predračunske vrijednosti ulaganja tj. osigurati
vlastito učešće i ostale izvore sredstava ako
su navedeni u predračunskom iznosu ulaganja (vlastita sredstva,
kredit banke ili drugog kreditora, ostalo).

Članak 16.

Korisnik kredita dužan je odobrena sredstva koristiti isključivo
za namjenu za koju su odobrena, a za korištenje kredita dostavljati
izvorne dokumente.

Kontrolu namjenskog korištenja kredita obavlja Ministarstvo
(poljoprivredna inspekcija), i ovlaštena poslovna banka.

U slučaju nenamjenskog korištenja sredstava, prilaganja
ne-istinite dokumentacije u svrhu odobrenja i korištenja
sredstava ili uzastopnog neredovitog vraćanja 3 (tri) anuiteta
dospjela na naplatu, Ministarstvo i ovlaštena poslovna banka
tražit će povrat cjelokupnog iznosa kredita, sa sporednim
potraživanjima i zateznim kamatama u visini zakonom propisanih.

Kredit se otkazuje pismenim putem uz otkazni rok od 30 (trideset)
dana računajući od dana dostave otkaza.

Članak 17.

Danom stupanja na snagu ovog Pravilnika prestaje važiti Pravilnik
o uvjetima i načinu korištenja sredstava za kreditiranje
razvitka i obnove poljoprivrede objavljen u »Narodnim novinama«
br. 23/98.

Članak 18.

Ovaj Pravilnik stupa na snagu danom objave u »Narodnim novinama«.

Klasa: 011-02/99-1/20
Urbroj: 525-01-99-01
Zagreb, 5. svibnja 1999.

Ministar
poljoprivrede i šumarstva
**mr. sc. Ivan Ðurkić,** v. r.
Ministar financija
**mr. Borislav Škegro,** v. r.

Pravilnik, NN 55/1999-1045